
 28.4.2011
 BG
 Официален вестник на Европейския съюз
 L 108/24
 РЕГЛАМЕНТ ЗА ИЗПЪЛНЕНИЕ (ЕС) No 410/2011 НА КОМИСИЯТА
 от 27 април 2011 година
 за изменение на Регламент (ЕО) No 259/2008 за установяване на подробни правила за прилагане на Регламент (ЕО) No 1290/2005 на Съвета относно публикуването на информация за получателите на средства от Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42, точка 8б от него,
 след като се консултира с Европейския надзорен орган по защита на данните,
 като има предвид, че:
 (1)
 В решението си по съединени дела C-92/09 и C-93/09 (2) относно изискването да се публикува информацията, свързана с получателите на средства от земеделски фондове на ЕС, Съдът на Европейския съюз заключи, че публикуването на лични данни, свързани с физически лица, без да се прави разграничение въз основа на релевантни критерии, като периодите, през които те са получавали подобни помощи, честотата или вида и размера на помощите, не е пропорционално. Затова Съдът обяви за невалидни свързаните с него разпоредби. Предвид интереса на физическите лица да бъдат защитени личните им данни е целесъобразно да се предвиди, с оглед съгласуване между различните цели, които преследва изискването за публикуване на информацията за получателите на средства от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), както е предвидено с Регламент (ЕО) No 259/2008 на Комисията (3), това изискване да не се прилага за физическите лица.
 (2)
 Следователно е целесъобразно от съображения за прозрачност Регламент (ЕО) No 259/2008 да бъде официално изменен в очакване на нов режим, който ще бъде приет от Европейския парламент и Съвета и който ще отчита възраженията на Съда.
 (3)
 Мерките, предвидени в настоящия регламент, са в съответствие със становището на Комитета по селскостопанските фондове,
 ПРИЕ НАСТОЯЩИЯ РЕГЛАМЕНТ:
 Член 1
 Член 1 от Регламент (ЕО) No 259/2008 се изменя, както следва:
 1.
 Параграф 1 се изменя, както следва:
 а)
 въвеждащото изречение се заменя със следното:
 „1. Публикацията, посочена в член 44а от Регламент (ЕО) No 1290/2005, съдържа следната информация за юридическите лица бенефициери:“
 б)
 буква а) се заличава;
 в)
 букви б) и в) се заменят със следното:
 „б)
 пълното регистрирано юридическо наименование в случаите, когато получателите са юридически лица със самостоятелна правосубектност по законодателството на съответната държава-членка;
 в)
 пълното регистрирано наименование на асоциацията или приетото официално наименование в случаите, когато получателите са асоциации от юридически лица без собствена правосубектност;“
 2.
 Параграф 2 се заменя със следния текст:
 „2. За юридическите лица държавите-членки могат да публикуват по-подробна информация от предвидената в параграф 1.“
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 27 април 2011 година.
 За Комисията
 Председател
